b'\n_START_ARTICLE_\nMezoamerikos kalendorius\n_START_SECTION_\nKalendoriaus sandara\n_START_PARAGRAPH_\nVis\xc5\xb3 Mezoamerikos kalendori\xc5\xb3 b\xc5\xabdingas bruo\xc5\xbeas yra du skirtingi ciklai, kurie naudojami vienu metu. Vienas j\xc5\xb3, yra \xc5\xa1ventasis ciklas, susidedantis i\xc5\xa1 260 dien\xc5\xb3, o kitas\xc2\xa0\xe2\x80\x93 saul\xc4\x97s ciklas, beveik atitinkantis Saul\xc4\x97s metus (365 dienos).\n_START_SECTION_\nSaul\xc4\x97s ciklas\n_START_PARAGRAPH_\nSaul\xc4\x97s ciklas i\xc5\xa1 365 dien\xc5\xb3 Mezoamerikos tautose, pana\xc5\xa1iai kaip ir Senajame \xc5\xbeemyne, buvo dalijamas \xc4\xaf m\xc4\x97nesius. Ta\xc4\x8diau m\xc4\x97nesius sudar\xc4\x97 ne 30, o 20 dien\xc5\xb3. Taigi, per metus susidarydavo 18 m\xc4\x97nesi\xc5\xb3. Kiekvienas m\xc4\x97nuo tur\xc4\x97jo savo pavadinim\xc4\x85 ir reik\xc5\xa1m\xc4\x99, ta\xc4\x8diau tie pavadinimai skyr\xc4\x97si tarp atskir\xc5\xb3 taut\xc5\xb3. M\xc4\x97nesi\xc5\xb3 dienos buvo \xc5\xbeymimos skaitmenimis, ta\xc4\x8diau skai\xc4\x8diuojamos ne nuo 1, o nuo nulio._NEWLINE_Atskiri m\xc4\x97nesiai \xc5\xbeym\xc4\x97jo tam tikrus darbus ir sezonus. Likusios penkios dienos prie\xc5\xa1 saul\xc4\x97s ciklo pabaig\xc4\x85 buvo laikomos pavojingomis ir traktuojamos specifi\xc5\xa1kai._NEWLINE_Maj\xc5\xb3 kalendoriuje \xc5\xa1is ciklas vadinamas haab, actekai j\xc4\xaf vadino \xc5\xa1iunahpohualiu.\n_START_SECTION_\n\xc5\xa0ventasis ciklas\n_START_PARAGRAPH_\n\xc5\xa0ventasis ciklas i\xc5\xa1 260 dien\xc5\xb3, nesusij\xc4\x99s su jokio konkretaus dangaus k\xc5\xabno jud\xc4\x97jimu, yra gerokai sud\xc4\x97tingesnis. Jis buvo labai svarbus nustatant \xc5\xa1ven\xc4\x8di\xc5\xb3 dienas._NEWLINE_\xc5\xa0\xc4\xaf cikl\xc4\x85 sudaro du atskiri ciklai, persikei\xc4\x8diantys tarpusavyje. Viena, j\xc4\xaf sudaro 13 dien\xc5\xb3 ciklai (trecena), \xc5\xbeymimi skaitmenimis. Trecenos buvo savoti\xc5\xa1kos Mezoamerikos kult\xc5\xabr\xc5\xb3 savait\xc4\x97s, kiekviena j\xc5\xb3 tur\xc4\x97jo savo pavadinim\xc4\x85 ir diev\xc4\x85\xc2\xa0\xe2\x80\x93 glob\xc4\x97j\xc4\x85._NEWLINE_Antra, greta eina 20 dien\xc5\xb3 ciklai, \xc5\xbeymimi \xc5\xbeenklais. Majai tur\xc4\x97jo specialius \xc5\xbeenklus \xc5\xa1ioms 20 dien\xc5\xb3 \xc5\xbeym\xc4\x97ti. Actekai ir mi\xc5\xa1tekai dienas vadino gyv\xc5\xabn\xc5\xb3 ir daikt\xc5\xb3 pavadinimais. Pvz., buvo gyvat\xc4\x97s, drie\xc5\xbeo, namo, v\xc4\x97jo, krokodilo ir kitokios dienos._NEWLINE_Visas \xc5\xa1ventasis ciklas prasideda, kuomet pirmoji skaitin\xc4\x97 diena sutampa su pirmuoju \xc5\xbeenklu. Toliau eina antroji diena su antruoju \xc5\xbeenklu ir t. t._NEWLINE_Pasibaigus trumpesniam skaitiniam ciklui, jis prasideda i\xc5\xa1 naujo, tuo tarpu \xc5\xbeenkl\xc5\xb3 ciklas t\xc4\x99siasi toliau. D\xc4\x97l \xc5\xa1i\xc5\xb3 nevienodo ilgio cikl\xc5\xb3, \xc5\xbeenklai eina vis su skirtingu skaitmeniu, ir tada, kuomet 20-tasis \xc5\xbeenklas sutampa su 13-uoju skai\xc4\x8diumi, yra \xc5\xbeymima ciklo pabaiga._NEWLINE_Maj\xc5\xb3 kalendoriuje \xc5\xa1is ciklas vadinamas colkinu.\n_START_SECTION_\nKalendoriaus ratas\n_START_PARAGRAPH_\n\xc5\xa0ie du atskiri ciklai derinami kartu, sudaro vadinam\xc4\x85j\xc4\xaf kalendoriaus rat\xc4\x85, kur\xc4\xaf sudaro 52 saul\xc4\x97s ciklai. \xc5\xbdymint datas \xc5\xa1io rato principu, visuomet ra\xc5\xa1omos abiej\xc5\xb3 cikl\xc5\xb3 datos, i\xc5\xa1 prad\xc5\xbei\xc5\xb3 \xc5\xa1ventojo, v\xc4\x97liau saul\xc4\x97s: pvz., 12 Chikchan 18 Sak maj\xc5\xb3 kalendoriuje._NEWLINE_Labai da\xc5\xbenai saul\xc4\x97s ciklo metai yra \xc4\xafvardijami taip, kokia \xc5\xa1ventojo ciklo diena jie prasideda. Tod\xc4\x97l galimas pasakymas \xe2\x80\x9e2 nendri\xc5\xb3 metai\xe2\x80\x9c (actek\xc5\xb3 kalendoriuje) arba \xe2\x80\x9e5 \xc4\x8dik\xc4\x8dan metai\xe2\x80\x9c (maj\xc5\xb3 kalendoriuje)._NEWLINE_Kiekvieno met\xc5\xb3 rato prad\xc5\xbeioje Mezoamerikos tautos rengdavo did\xc5\xbeiul\xc4\x99 \xc5\xa1vent\xc4\x99, vadinam\xc4\x85 Nauj\xc4\x85ja Ugnimi.\n_START_SECTION_\nIlgieji skai\xc4\x8diavimai\n_START_PARAGRAPH_\nKalendoriaus ratas, pana\xc5\xa1iai kaip kin\xc5\xb3 kalendoriaus 60 met\xc5\xb3 ciklas, leido ma\xc5\xbedaug i\xc5\xa1matuoti vieno \xc5\xbemogaus gyvenim\xc4\x85, o per \xc5\xbemogaus gyvenim\xc4\x85 beveik nepasitaikydavo tos pa\xc4\x8dios datos dien\xc5\xb3. Ta\xc4\x8diau problema buvo, kuomet reik\xc4\x97davo ra\xc5\xa1yti istorij\xc4\x85 ir skai\xc4\x8diuoti \xc5\xa1imtme\xc4\x8dius._NEWLINE_Tam kai kurios Mezoamerikos tautos, pvz., olmekai ir majai, naudojo ilg\xc4\x85j\xc4\xaf skai\xc4\x8diavim\xc4\x85, kuriuo ra\xc5\xa1ydavo dienas nuo tam tikros datos skai\xc4\x8diuodami dien\xc5\xb3 ciklus. \xc5\xa0ito ilgojo skai\xc4\x8diavimo atspirties ta\xc5\xa1kas buvo 3114\xc2\xa0m. pr. m. e. rugpj\xc5\xab\xc4\x8dio 11 d. Ilgojo skai\xc4\x8diavimo ciklas turi baigtis 2012 m. gruod\xc5\xbeio 21 d.\n_START_SECTION_\nKalendoriaus kilm\xc4\x97\n_START_PARAGRAPH_\nKalendoriaus sistema kilo olmek\xc5\xb3 kult\xc5\xabroje, o v\xc4\x97liau paplito \xc4\xaf visas kitas Mezoamerikos kult\xc5\xabras.\n_START_SECTION_\nKalendoriaus reik\xc5\xa1m\xc4\x97\n_START_PARAGRAPH_\nKalendorius visose Mezoamerikos kult\xc5\xabrose vaidino did\xc5\xbeiul\xc4\xaf vaidmen\xc4\xaf. Visi paminklai turi savo datas, neretai \xc5\xbemon\xc4\x97s buvo vadinami pagal t\xc4\x85 dien\xc4\x85, kuri\xc4\x85 gim\xc4\x97. Sp\xc4\x97jama, kad kalendoriaus sistema inspiravo Mezoamerikos ra\xc5\xa1to sistem\xc5\xb3 atsiradim\xc4\x85, ir pirmiausia Mezoamerikoje buvo u\xc5\xbera\xc5\xa1yti skai\xc4\x8diai ir datos.'